**Príloha č. 3**

**Spresnenie Organizačného poriadku**

**Ústavu ekológie lesa SAV– Arborétum Mlyňany**

sídlo: 951 52 Vieska nad Žitavou 178

**História organizácie**

1. Arborétum Mlyňany je kultúrnym dedičstvom slovenského národa a Európy. Pôvodný vždyzelený prírodne krajinársky park (Semper Vireo), založený v roku 1892, nachádzajúci sa v  podraste dubovo-hrabového porastu v predhorí Karpát pri meste Zlaté Moravce, bol prvou cieľavedome budovanou zbierkou vždyzelených drevín v podmienkach Strednej Európy. Jeho tvorca, gróf Dr. Štefan Ambrózy-Migazzi, je považovaný za priekopníka introdukcie vždyzelených drevín na Slovensku a v Strednej Európe.
2. V roku 1946 prešlo Arborétum Mlyňany pod správu Povereníctva školstva a osvety. V roku 1951 sa stalo štátnou prírodnou rezerváciou ako samostatný ústav Prírodovedeckej fakulty UK. Na základe rozhodnutia zboru povereníkov zo dňa 11. 11. 1952, s účinnosťou od 1. 1. 1953, sa Arborétum Mlyňany stalo súčasťou Slovenskej akadémie vied a bolo začlenené do sekcie biologických a lekárskych vied. Pracovisko bolo od 1. 1. 1967 na základe uznesenia P SAV č. IV/1 zo dňa 12. 9. 1966 premenované na Arborétum Mlyňany – Ústav dendrobiológie SAV a od 1.1. 1980 bolo združené do Centra biologicko – ekologických vied (uznesenie P SAV č. 342 z 18. 12. 1979). Uznesením P SAV č. 36 zo dňa 22. 3. 1990 bolo Centrum biologicko – ekologických vied od 1. 7. 1990 zrušené a Arborétum Mlyňany - Ústav dendrobiológie SAV sa opäť stalo samostatnou organizačnou jednotkou. P SAV na svojom zasadnutí dňa 26. 5. 1993 uznesením č. 303/1 s účinnosťou od 1. 1. 1994 zmenilo názov Arboréta Mlyňany - Ústavu dendrobiológie Slovenskej akadémie vied na Arborétum Mlyňany Slovenskej akadémie vied. Uznesením č. 428 zo dňa 21. 3. 2002 bolo zaradené medzi špecializované organizácie Slovenskej akadémie vied. Na základe uznesenia P SAV č. 242 C zo dňa 3. 4. 2014 došlo s účinnosťou od 1. 7. 2014 k zlúčeniu Arboréta Mlyňany SAV a Ústavu ekológie lesa SAV.

1. Arborétum Mlyňany má právo používať vlastné logo a názov.

**Poslanie a predmet činnosti**

1. Predmet činnosti Arboréta Mlyňany je uvedený v Zriaďovacej listine Ústavu ekológie lesa SAV, v článku I a v Štatúte Ústavu ekológie lesa SAV, v článku I.

(2) Arborétum Mlyňany je členom domácich a zahraničných botanických združení. Ako člen Združenia arborét a botanických záhrad Slovenska (ZABOZAS) spolupracuje
s botanickými inštitúciami na Slovensku, konzultuje s nimi aktuálne problémy
a zúčastňuje sa konferencií v rámci Európy (EUROGARD) alebo na globálnej úrovni. Globálne problémy botanických inštitúcií sú riešené a ciele navrhované na úrovni Botanic Gardens Conservation International (BGCI), ktorého je Arborétum Mlyňany členom.

**Organizačná štruktúra**

1. Arborétum Mlyňany sa vnútorne člení na:
2. útvar vedúceho Arboréta Mlyňany,
3. oddelenie genofondu a špeciálnych zbierok

Vedecké oddelenie:

Oddelenie dendrobiológie

1. Útvar vedúceho Arboréta Mlyňany zameriava svoju činnosť na zabezpečenie výkonu práce vedúceho Arboréta Mlyňany, registratúry, hospodársko – technické zabezpečenie Arboréta Mlyňany a aktivity súvisiace s prezentáciou Arboréta Mlyňany a poskytovaním služieb návštevníkom. Vnútorne sa člení na:
2. sekretariát vedúceho Arboréta Mlyňany,
3. referát učtárne a správy majetku,
4. referát správy budov a technickej podpory,
5. referát služieb verejnosti,
6. knižnica.
7. Oddelenie genofondu a špeciálnych zbierok zameriava svoju činnosť na trvalo-udržateľný rozvoj zbierok Arboréta Mlyňany. Zabezpečuje rozširovanie, evidenciu a dokumentáciu dendroexpozícií a sleduje dlhodobú koncepciu budovania dendrozbierok v súlade s Programom rozvoja a údržby dendroexpozícií Arboréta Mlyňany. Zabezpečuje tiež množenie a pestovanie rastlinného materiálu pre rozširovanie dendrozbierok, prezentáciu a realizáciu projektov sadovníckych úprav.
8. Oddelenie dendrobiológie zameriava svoju činnosť na výskum aktuálnych otázok spojených s introdukciou, úspešným pestovaním a efektívnym zhodnotením cudzokrajných drevín v podmienkach Slovenska.
9. Hospodársko-správnu činnosť Arboréta Mlyňany zabezpečujú organizačné jednotky podľa odseku 2a), b), c), v súčinnosti s oddeleniami Arboréta Mlyňany a s ekonomickým oddelením Ústavu ekológie lesa SAV.

**Hlavné zásady vnútornej organizácie a riadenia**

1. Na čele Arboréta Mlyňany je vedúci Arboréta Mlyňany, ktorého menuje do funkcie riaditeľ Ústavu ekológie lesa SAV.
2. Vedúci Arboréta Mlyňany riadi všetku činnosť v Arboréte Mlyňany a plní úlohy presnejšie špecifikované v jeho pracovnej náplni.
3. Vedúci Arboréta Mlyňany zodpovedá za svoju činnosť riaditeľovi Ústavu ekológie lesa SAV, ktorý určí aj rozsah jeho právomoci a kompetencií.
4. Vedúci Arboréta Mlyňany menuje svojho zástupcu. Zástupca vedúceho Arboréta Mlyňany má presne určené právomoci.
5. Na čele oddelení sú vedúci, ktorých na návrh vedúceho Arboréta Mlyňany do funkcie menuje a odvoláva riaditeľ Ústavu ekológie lesa SAV. Vedúci oddelenia za svoju činnosťou zodpovedajú riaditeľovi a vedúcemu Arboréta Mlyňany.
6. Vedúci Arboréta Mlyňany a vedúci Oddelenia dendrobiológie sa považujú za vedúcich zamestnancov v zmysle organizačného poriadku Ústavu ekológie lesa SAV.
7. Osoby podľa odseku 1, 4, a 5 sú oprávnené určovať a ukladať podriadeným zamestnancom, ktorí sú organizačne zaradení do organizačných jednotiek pracovné úlohy, organizovať, riadiť a kontrolovať ich prácu a dávať im na ten účel záväzné pokyny.
8. Referát je najnižšou organizačnou jednotkou používanou v organizačnom členení Arboréta Mlyňany, nemá vedúceho zamestnanca a je riadený vedúcim Arboréta Mlyňany. Vedúci Arboréta Mlyňany poverí na každom referáte osobu, ktorá je zodpovedná za koordináciu činnosti referátu.
9. Vedúci Arboréta Mlyňany priamo riadi aj činnosť sekretariátu a knižnice.

**Odborné a poradné orgány**

1. Vedúci Arboréta Mlyňany zriaďuje ako svoj poradný orgán grémium vedúceho Arboréta Mlyňany.
2. Grémium vedúceho Arboréta Mlyňany prerokúva operatívne záležitosti, týkajúce sa odborných, ekonomických, právnych a iných problémov, súvisiacich s činnosťou a fungovaním Arboréta Mlyňany, ktoré na rokovanie predkladá vedúci Arboréta Mlyňany.
3. Členmi grémia vedúceho Arboréta Mlyňany sú zástupca vedúceho Arboréta Mlyňany, vedúci oddelení a zástupcovia jednotlivých referátov
4. Ďalšími poradnými orgánmi, ktoré zriaďuje vedúci Arboréta Mlyňany na prerokovanie úloh a záležitostí, ktorých závažnosť si vyžaduje kolektívne posúdenie sú Poradný zbor vedúceho Arboréta Mlyňany a poradné komisie. Závery a uznesenia týchto poradných orgánov majú odporúčajúci charakter.
5. Poradný zbor vedúceho Arboréta Mlyňany je poradný orgán zriadený vedúcim Arboréta Mlyňany pre potreby odborných konzultácií týkajúcich sa úloh súvisiacich s účelom a náplňou Arboréta Mlyňany, ktoré si vyžadujú kolektívne posúdenie.
6. Poradné komisie zvoláva vedúci Arboréta Mlyňany a program ich rokovaní určuje z vlastného podnetu alebo z podnetu ktoréhokoľvek člena budúcej komisie predseda komisie, ktorý následne oznamuje výsledky rokovania komisie vedúcemu Arboréta Mlyňany. Predsedov a členov komisií menuje a odvoláva na návrh vedúceho Arboréta Mlyňany riaditeľ Ústavu ekológie lesa SAV.
7. Členmi poradných orgánov môžu byť aj externí zamestnanci iných inštitúcií, botanických združení, výskumných ústavov, škôl a praxe. Z hľadiska organizácie ide o neformálne štruktúry, ktoré nemajú charakter organizačných útvarov.
8. Postavenie, úlohy, zloženie a spôsob rokovania odborných a poradných orgánov upravujú ich štatúty a rokovacie poriadky.

**Záverečné ustanovenia**

1. Do organizačnej štruktúry Arboréta Mlyňany sú zaradení zamestnanci organizácie, interní doktorandi a osoby na študijnom pobyte.
2. Osoby podľa odseku 1 sú priamo podriadení vedúcemu organizačnej jednotky, do ktorej sú zaradení.
3. Do organizačných jednotiek zaraďuje osoby podľa odseku 1 riaditeľ Ústavu ekológie lesa SAV, svojim rozhodnutím na návrh vedúceho Arboréta Mlyňany po vyjadrení vedúceho dotknutej organizačnej jednotky a dotknutej osoby podľa odseku 1.
4. Riaditeľ môže na návrh vedúceho Arboréta Mlyňany rozhodnúť, že niektoré osoby podľa odseku 1 nebudú zaradení do organizačnej jednotky, ale budú podriadení priamo vedúcemu Arboréta Mlyňany.
5. Riaditeľ Ústavu ekológie lesa SAV môže na návrh vedúceho Arboréta Mlyňany jednu osobu podľa odseku 1 zaradiť do viacerých organizačných jednotiek.